รัฐบาลไทย-ข่าวทำเนียบรัฐบาล-รมว.แรงงาน สั่งตรวจสอบเข้ม แรงงานต่างด้าวแย่งอาชีพคนไทย
วันเสาร์ที่ 7 มกราคม 2566
06/01/2566
รมว.แรงงาน สั่งตรวจสอบเข้ม แรงงานต่างด้าวแย่งอาชีพคนไทย
รัฐมนตรีว่าการกระทรวงแรงงาน สั่งเข้ม กรมการจัดหางาน ตรวจสอบการทํางานแรงงานต่างด้าว  พบฝ่าฝืนทํางานห้าม มีโทษทั้งนายจ้าง และลูกจ้าง โดยไม่มีข้อยกเว้น
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า จากกรณีมีข้อร้องเรียนผ่านสื่อมวลชนว่ามีแรงงานต่างด้าวเข้ามาประกอบอาชีพ เร่ขายสินค้า ขายอาหาร นวดแผนไทย และช่างทําผม ในพื้นที่กรุงเทพมหานคร และปริมณฑลเป็นจํานวนมาก นั้น กระทรวงแรงงานขอย้ําเตือนอีกครั้งว่าอาชีพ “ ขายสินค้า, ขายอาหาร, นวดแผนไทย และช่างทําผม เป็นอาชีพที่ชาวต่างชาติห้ามทําโดยเด็ดขาด ซึ่งระบุไว้ในประกาศกระทรวงแรงงาน เรื่อง กําหนดงานที่ห้ามคนต่างด้าวทํา หลังทราบเรื่อง ตนไม่นิ่งนอนใจได้มอบหมายให้อธิบดีกรมการจัดหางานลงพื้นที่ปูพรมตรวจสอบการทํางานของแรงงานต่างด้าวและสถานประกอบการอย่างเคร่งครัด โดยเฉพาะกลุ่มแรงงานต่างด้าวที่แย่งอาชีพคนไทย เพื่อตรวจสอบ ควบคุม และดําเนินคดีแรงงานต่างด้าวที่ทํางานผิดกฎหมาย พร้อมประชาสัมพันธ์สร้างการรับรู้ให้นายจ้างสถานประกอบการ และแรงงานต่างด้าวที่เข้ามาทํางานในประเทศไทยปฏิบัติตามกฎหมายอย่างถูกต้อง
“งานที่ห้ามแรงงานต่างด้าวทํามีทั้งสิ้น 40 งาน แบ่งเป็น งานที่ห้ามทําเด็ดขาด 27 งาน และงานที่ให้คนต่างด้าวทําได้โดยมีเงื่อนไข 13 งาน ซึ่งหากตรวจพบการฝ่าฝืนกฎหมาย คนต่างชาติทํางานโดยไม่มีใบอนุญาตทํางานหรือทํางานนอกเหนือสิทธิจะมีโทษปรับตั้งแต่ 5,000 – 50,000 บาท และถูกผลักดันส่งกลับ และในส่วนนายจ้างที่จ้างคนต่างชาติที่ไม่มีใบอนุญาตทํางาน หรือให้คนต่างชาติทํางานนอกเหนือสิทธิจะมีโทษปรับตั้งแต่ 10,000-100,000 บาทต่อคนต่างชาติที่จ้างหนึ่งคน หากกระทําผิดซ้ําต้องมีโทษจําคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจําทั้งปรับ และห้ามจ้างคนต่างชาติทํางานเป็นเวลา 3 ปี ”รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางานกล่าวว่า กรมการจัดหางานรับข้อสั่งการจากรัฐมนตรีว่าการกระทรวงแรงงาน โดยมอบหมายกองทะเบียนจัดหางานกลางและคุ้มครองคนหางาน สํานักงานจัดหางานจังหวัด และสํานักงานจัดหางานกรุงเทพมหานครพื้นที่ 1-10 ลงพื้นที่ตรวจสอบการทํางานของคนต่างด้าว นายจ้าง สถานประกอบการ และคนต่างด้าวที่เข้ามาแย่งอาชีพคนไทย โดยปีงบประมาณ 2565 มีการตรวจสอบนายจ้าง/สถานประกอบการ จํานวน 35,258 ราย/แห่ง และดําเนินคดีคนต่างด้าวแย่งอาชีพคนไทย จํานวน 918 คน และปีงบประมาณ พ.ศ. 2566 (1 ต.ค. 65 - 29 ธ.ค. 65) มีการตรวจสอบนายจ้าง/สถานประกอบการ จํานวน 17,476 ราย/แห่ง และดําเนินคดีคนต่างด้าวแย่งอาชีพคนไทย จํานวน 295 คน
“ ล่าสุดวันที่ 5 ม.ค. 2566เจ้าหน้าที่ชุดเฉพาะกิจฯ กรมการจัดหางาน ได้ดําเนินการตรวจแรงงานต่างด้าวแย่งอาชีพคนไทยโดยได้เข้าตรวจสอบนายจ้าง/สถานประกอบการในเขตพื้นที่ จังหวัดนนทบุรีและกรุงเทพมหานครรวมทั้งสิ้น จํานวน 56 แห่ง/รายพบแรงงานต่างด้าวสัญชาติเมียนมากระทําความผิดประกอบอาชีพแย่งอาชีพคนไทยจํานวน 8 ราย และได้ควบคุมตัวส่งพนักงานสอบสวน สถานีตํารวจบางขุนเทียนดําเนินคดีในข้อหาเป็นคนต่างด้าวทํางานนอกเหนือจากที่มีสิทธิ์จะทําได้ตาม มาตรา 8 แห่ง พระราชกําหนดการบริหารจัดการการทํางานของคนต่างด้าว พ.ศ.2560 แก้ไขเพิ่มเติม (ฉบับที่ 2) พ.ศ.2561”
ทั้งนี้ สําหรับผู้ที่พบเห็นคนต่างด้าวทํางานนอกเหนือสิทธิหรือพบเห็นการจ้างคนต่างด้าวทํางานโดยผิดกฎหมาย สามารถแจ้งเบาะแสหรือร้องทุกข์ได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือ ที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วน 1694 กรมการจัดหางาน หรือแจ้งเบาะแสโดยตรงที่กองทะเบียนจัดหางานกลางและคุ้มครองคนหางาน โทร. 02 354 1729